SKRIFTLIG FORESPØRGSEL P-0808/00

af Hans Modrow (GUE/NGL) til Kommissionen

(9. marts 2000)

Om: Sanktioner mod Jugoslavien

Den Europæiske Unions medlemsstater har i forbindelse med indstillingen af flytrafikken med Forbundsrepublikken Jugoslavien opstillet en liste, der skal gælde i seks måneder, over flere hundrede jugoslaviske statsborgere, som generelt får forbud mod at indrejse i EU.

Jeg spørger Kommissionen:

- Hvilke institutioner har ud fra hvilke kriterier opstillet denne sorte liste?

- Fandt der en forudgående høring af Europa-Parlamentet sted, eller er der i benægtende fald planer om gøre det senere?

- Er det rigtigt, at bl.a. ministeren for flygtningespørgsmål, Beograds ambassadør i Skopje og højtstående embedsmænd inden for økonomi, handel og sundhedspleje står på listen, dvs. personer, hvis aktiviteter er direkte forbundet med lindring og eliminering af krigens følger?

- Kan Kommissionen redegøre for, hvad den forstår ved udtrykket personer, hvis aktiviteter bidrager afgørende til styrkelse af Milosevic-styret?

- Er Kommissionen klar over, at den med denne skærpelse af sanktionerne sågar falder den jugoslaviske oppositionsbevægelse i ryggen, idet den opfatter EU-sanktionerne som et bidrag til styrkelse af det nuværende styre i Beograd?

Svar afgivet på Kommissionens vegne af Christopher Patten

(29. marts 2000)

Kommissionen erindrer om, at det er Rådet, der har fastsat de kriterier, ud fra hvilke enkeltpersoner indføjes i eller fjernes fra listen over personer, hvortil der ikke udstedes visum med henblik på indrejse i medlemsstaterne. Listerne over personer, der har fået indrejseforbud, er godkendt ved Rådets afgørelse om gennemførelse af artikel 1 i den fælles holdning 1999/318/FUSP(1).

Parlamentet blev ikke rådspurgt forud for udarbejdelsen af denne liste. I henhold til artikel 15 i Traktat om Den Europæiske Union skal der ikke finde nogen konsultation sted.

Listen rummer navnene på medlemmer af Beograd-styret og dets tilhængere. I særlige tilfælde kan der gøres en undtagelse, hvis det fremmer vitale unionsmål, og hvis det kan bidrage til en politisk løsning i overensstemmelse med artikel 1, stk. 4, i den fælles holdning.

Kommissionen er af den opfattelse, at den passus, som det ærede medlem citerer, er selvindlysende.

Kommissionen deler ikke det ærede medlems vurdering, at stramningen af sanktionerne styrker regimet i Den Tidligere Jugoslaviske Republik, og at den er skadelig for den serbiske opposition. I videst mulig omfang anvendes sanktionerne på en måde, så de får virkning for regimet, men ikke for befolkningen. Indrejseforbuddet anerkendes som en effektiv sanktion over for regimet i Beograd, medens nogle af de andre sanktioner allerede er blevet delvis ophævet (f.eks. indstilling af flytrafikken og olieembargoen med hensyn til Kosovo og Montenegro) eller er blevet midlertidigt suspenderet (f.eks. indstilling af flytrafikken til Serbien, som led i en bredere pakke af foranstaltninger til stramning af såvel indrejseforbuddet som de finansielle sanktioner). Den midlertidige ophævelse af flyveforbuddet var bl.a. en imødekommelse af ønsker fra den serbiske demokratiske oppositions side.

(1) EFT L 123 af 13.5.1999.